Diari Oficial de la Generalitat Valenciana


Sumari del DOGV 9850, del 16-05-2024 (2024/4165)

RESOLUCIÓ 26 d'abril de 2024, de la Direcció General d'Urbanisme, Paisatge i Avaluació Ambiental per la qual s'ordena la publicació de l'informe ambiental i territorial estratègic del Pla de mobilitat urbana sostenible de Palmera, en el terme municipal de Palmera. Expedient 26-2021-EAE.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9850

Data del DOGV
:   16-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4165


Data del document
:   26-04-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ 26 d'abril de 2024, de la Direcció General d'Urbanisme, Paisatge i Avaluació Ambiental per la qual s'ordena la publicació de l'informe ambiental i territorial estratègic del Pla de mobilitat urbana sostenible de Palmera, en el terme municipal de Palmera. Expedient 26-2021-EAE. [2024/4165]  
D'acord amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 26/7428-TVN Palmera (València).  
«Informe ambiental i territorial estratègic  
Tràmit: Pla de Mobilitat Urbana Sostenible de Palmera  
Promotor: Ajuntament de Palmera  
Autoritat substantiva: Ajuntament de Palmera  
Localització: Terme municipal de Palmera (València)  
Expedient: 26-2021-EAE  
La Comissió d'Avaluació Ambiental, en sessió del 17 de febrer de 2022, va adoptar el següent:  
Acord:  
Vista la proposta d'informe ambiental i territorial estratègic del Pla de Mobilitat Urbana Sostenible (PMUS) de Palmera, en els termes següents:  
A. Fonaments pels quals se sotmet el pla a avaluació ambiental estratègica  
L'avaluació ambiental estratègica és l'instrument de prevenció que establix la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic d'acord amb el que s'establix en el Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana (TRLOTUP).  
  
La Llei 21/2013, de 9 de desembre, d'avaluació ambiental, establix en l'article 6 quins plans i programes, així com les modificacions d'aquests, estan sotmesos a avaluació ambiental estratègica d'acord amb els procediments establits en la legislació d'avaluació ambiental.  
  
Segons el que estipula l'article 46.3 del TRLOTUP, l'òrgan ambiental determinarà si un pla o un programa ha de ser objecte d'avaluació ambiental i territorial estratègica simplificada o ordinària, en els supòsits que s'hi preveuen i tenint en compte els criteris establits en l'annex VIII de la llei, tot això amb la consulta prèvia a les administracions públiques afectades i d'acord amb les fases de la tramitació exposades en l'article 50.  
En aquest context, l'avaluació ambiental estratègica és aplicable als plans de mobilitat.  
El Servei d'Avaluació Ambiental Estratègica comunica l'obertura de l'expedient (expedient 26/8923-ZIQ) en un escrit amb data de 19 de juliol de 2021.  
B. Document inicial estratègic  
B.1. Documentació aportada  
El 29 de març de 2021 va entrar, en el Servei d'Avaluació Ambiental Estratègica, la sol·licitud de l'Ajuntament de Palmera per a iniciar el procés d'avaluació ambiental i territorial estratègica de l'esborrany del Pla de Mobilitat Urbana Sostenible (PMUS de Palmera) juntament amb el document inicial estratègic (DIE).  
La documentació aportada és conforme al que establix l'article 50 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge (TRLOTUP).  
La documentació aportada queda constituïda per:  
1. Esborrany del Pla de Mobilitat Urbana Sostenible  
2. Document Inicial Estratègic (DIE)  
B.2. Informació Territorial  
Palmera és un municipi de la Comunitat Valenciana situat al sud de la província de València que forma part de la comarca de la Safor. Té una extensió de 98 ha, limita al nord i a l'oest amb Bellreguard i Miramar, al sud amb l'Alqueria de la Comtessa, a l'est amb Piles i al sud-oest amb Rafelcofer. El municipi, envoltat en la part sud pel barranc de Palmera i en la nord pel barranc de Sotaia, està assentat sobre una plana formada principalment per l'acumulació de materials quaternaris d'origen marí, eòlic, fluvial i de vessant. El nucli urbà se situa a una mitjana de 17 msnm. Segons les dades de l'Institut Nacional d'Estadística (2020), la població és de 1.024 habitants.  
La principal via de comunicació entre Palmera i els municipis confrontants és l'N-332 (València-Alacant), i pertany a la xarxa primària, que travessa el terme en direcció nord-oest a sud-est, la qual deixa en la part oest la zona industrial i en l'est la major part de la zona residencial. En direcció nord, la carretera connecta amb la rotonda de la variant de l'N-322 que comunica amb Gandia, el port i les platges del sud, a través de les carreteres CV-671 i CV-670.  
En l'àmbit de la població, l'origen i la destinació que més moviment genera és, d'una banda, la comunicació entre el nucli urbà i els carrers perpendiculars que connecten amb l'N-332 i, de l'altra, l'accés al polígon industrial des de l'N-332. No existixen altres nuclis urbans en el municipi i les construccions aïllades disseminades pel terme són molt escasses, generalment vinculades a usos agrícoles.  
La documentació esmenta com a valors destacables:  
- La via pecuària que discorre pel terme municipal.  
- El barranc de Palmera.  
Els elements patrimonials que s'esmenten en la documentació fan referència a l'església parroquial de la Puríssima Concepció i al nucli històric tradicional.  
B.3. Planejament vigent  
Segons la documentació aportada, el planejament vigent de Palmera el constituïxen les normes subsidiàries de planejament, aprovades definitivament per la Comissió Territorial d'Urbanisme el 26 d'abril de 1988. Posteriorment, s'han fet diverses modificacions de planejament i s'han dut a terme diversos instruments de desenvolupament.  
  
No obstant això, amb posterioritat a la redacció de la documentació esmentada, el PG de Palmera va ser aprovat el 9 de desembre de 2020, excepte el Catàleg de béns i espais protegits, i publicat en el Butlletí Oficial de la Província l'1 de març de 2021.  
El model territorial de Palmera s'estructura en un nucli històric tradicional i l'eixample amb ús residencial cap a l'est, fins a l'N-332. En el marge oest d'aquesta via de comunicació se situa la zona industrial. No existix cap via de comunicació amb la costa.  
Un dels factors que influïx de manera indirecta en la mobilitat de la població fa referència al grau d'activitat laboral, que repercutix en els patrons de moviment. Segons la documentació, es pot associar el nombre de persones ocupades amb els desplaçaments per causes laborals, o vincular una alta demanda de viatges a centres d'activitat, com ara indústries o comerços. Els desplaçaments per motius laborals requerixen necessàriament l'ús de vehicles.  
B.4. Objectiu de la proposta de PMUS  
Àmbit d'actuació  
Les actuacions que proposa el PMUS de Palmera se circumscriuen a la totalitat del terme municipal, la major part de les quals estan previstes en sòl urbà i urbanitzable amb l'excepció de la via verda, la via per a bicicletes i vianants que es proposa a l'oest del polígon industrial, i amplia el límit de sòl entorn dels 10 m en SNU de protecció agrícola, i l'ampliació del camí de Miramar, per a l'emplaçament del carril bici en una calçada separada per a connectar-la amb el carril bici Gandia-Oliva, sobre l'antiga plataforma del ferrocarril Gandia-Dénia.  
Diagnòstic previ  
La mobilitat de Palmera se centra en la connexió amb el territori en què es troba: la comarca de la Safor, a la província de València, i les poblacions que tenen serveis d'educació i sanitat als quals han d'acudir els usuaris per mitjà de transport públic en concessió. La principal via de comunicació entre les poblacions veïnes és l'N-332, de titularitat estatal, que creua el nucli urbà per la part oest, on es transforma en una travessia urbana edificada a banda i banda amb voreres pavimentades. Aquesta via connecta amb l'eixida sud de l'A-7, en direcció Oliva, i cap al nord connecta amb la rotonda de la variant de l'N-332 que comunica amb Gandia, el port i les platges del sud.  
La mobilitat interna, atesa la reduïda dimensió del nucli urbà, es pot resoldre de manera satisfactòria mitjançant desplaçaments a peu, forma que utilitza el 25 % dels enquestats. No obstant això, atés que en el terme de Palmera no existixen molts centres de treball i que el transport públic es troba molt limitat i amb poca freqüència horària, el vehicle privat resulta imprescindible per a desplaçar-se als centres de treball i als centres escolars d'ensenyament secundari. Com a resultat, els índexs de motorització del municipi són relativament alts (38 %) per la necessitat de dur a terme desplaçaments per falta de serveis pròxims. Pel que fa a l'ús de la bicicleta, es destaca que és residual degut, segons es desprén de les enquestes, a la falta de cultura en l'ús com a mitjà de transport habitual, a la insuficiència d'infraestructura específica, a la falta de punts d'estacionament, a l'excessiu temps de viatge i a la inseguretat viària. En relació amb el transport públic, es limita al servei interurbà que connecta la localitat amb la resta de les poblacions en l'àmbit comarcal. Segons es desprén de les enquestes, aquest servei es considera clarament insuficient, igual que la seua freqüència.  
  
Objectius del PMUS  
El Pla de mobilitat urbana sostenible té com a objectiu fixar un model sostenible que permeta donar resposta a les necessitats de mobilitat dels ciutadans. En aquest sentit, el model no sols ha de resoldre les necessitats presents (any base), sinó que ha de ser capaç de solucionar horitzons futurs (tall temporal futur). Les propostes fixades quedaran emmarcades dins d'una estratègia global definida sobre la base de talls temporals compresos entre 2022 i 2029, que seria l'any horitzó del pla. Es consideren escenaris a curt termini (2 anys), a mitjà termini (de 2 a 4 anys) i a llarg termini (de 4 a 8 anys).  
Els principals objectius que es pretén aconseguir són:  
• Assegurar i potenciar que el vianant seguisca sent el principal protagonista de la mobilitat a la població.  
• Consolidar i afavorir l'expansió de la bicicleta com el mitjà de transport general i quotidià dels ciutadans.  
• Revisar i redefinir una jerarquia viària en la població que permeta una millor ordenació dels fluxos de trànsit, de manera que el centre deixe de ser un itinerari de pas i recupere el seu caràcter de punt de trobada essencial de la població i dels ciutadans.  
• Organitzar l'espai destinat a l'estacionament en superfície.  
• Millorar la seguretat viària.  
• Implementar els plans de mobilitat en els nuclis principals.  
  
Per a la consecució d'aquests objectius, s'han redactat 19 propostes, que són resultat de les variables analitzades i de les enquestes efectuades.  
B.5. Estudi d'alternatives  
Alternativa 0. Absència de planificació. Determina la previsible evolució dels paràmetres de mobilitat del municipi, sense tindre en compte cap actuació prevista en el pla.  
Alternativa 1. Denominada en el Document Inicial Estratègic (DIE) com «Escenari 1. La innovació tecnològica i la sostenibilitat marquen l'escenari del pla en el futur». Segons aquest document:  
- S'imposa la mobilitat com a servei.  
- No desapareix el vehicle en propietat i, per tant, no desapareix la necessitat d'aparcament.  
- Es garantixen unes condicions bàsiques d'accés a la mobilitat sostenible a tots els ciutadans.  
- Desapareixen els problemes d'accidentalitat, accessibilitat i desigualtat social en la mobilitat.  
- S'imposa el teletreball i es reduïxen les hores punta de mobilitat. La capacitat de la xarxa augmenta.  
- Els carrers s'humanitzen perquè s'augmenta la capacitat de la xarxa viària i hi ha més espai per al vianant o el ciclista i, a més, es potencia la conversió en zona de vianants i en vies ciclistes o vies per a bicicletes i vianants.  
- Augmenta la distribució de mercaderies, però disminuïxen els viatges per motiu de compres. Com que el distribuïdor de mercaderies actua de manera planificada, hi ha més espai en el viari, encara que no tant com podria semblar, perquè pot ser que augmenten els viatges per motiu d'oci.  
Alternativa 2. Escenari en el qual, amb el mateix desenvolupament tecnològic, no s'aconseguixen els objectius de mobilitat sostenible, sinó que es reprén un entorn planificat exclusivament, de nou, per a vehicles: elèctrics, autònoms, compartits, però vehicles, al cap i a la fi. L'espai públic torna a ser dominat pels mitjans de transport mecanitzats en detriment dels desplaçaments més humans.  
B.6. Propostes del PMUS  
En l'esborrany del Pla de mobilitat urbana sostenible de Palmera es definixen un total de 5 línies estratègiques que, al seu torn, es desglossen en 19 propostes que corresponen quasi totes a l'alternativa 1. El resum de les propostes és el següent:  
Estratègies d'actuació:  
1. Mobilitat a peu  
- Augment de les zones d'ús preferencial de vianants.  
- Desenvolupament d'itineraris per als vianants que integren els principals punts que atrauen o generen viatges.  
- Desenvolupament d'itineraris universalment accessibles.  
2. Mobilitat amb bicicleta  
- Augment de la infraestructura ciclista.  
- Potenciació de l'ús de la bicicleta.  
- Desenvolupament d'itineraris continus.  
3. Mobilitat amb transport públic  
- Augment de l'oferta i la freqüència de serveis de transport públic.  
  
- Millora de la intermodalitat del transport.  
4. Mobilitat amb vehicle privat  
- Adaptació del viari actual a les necessitats de la demanda de transport.  
- Augment de les places d'estacionament públic.  
5. Mobilitat sostenible  
- Planificació territorial coordinada amb la mobilitat.  
- Integració de trajectes en l'entorn ambiental i urbà.  
- Implantació de noves tecnologies que fomenten la mobilitat sostenible.  
Propostes d'actuació:  
  
Proposta Denominació de la proposta Programació temporal  
P.1 Millora de la comunicació per als vianants amb la parada d'autobusos, a l'altre costat de l'N-332, i amb el polígon industrial Llarg termini  
P.2 Pla d'accessibilitat per a persones amb mobilitat reduïda (PMR) Mitjà termini  
P.3 Desenvolupament d'una senda per als vianants en el sector oest del polígon industrial Llarg termini  
P.4 Conversió en zona de vianants d'un tram del carrer Església (nucli històric) Llarg termini  
P.5 Conversió en zona de vianants de diferents carrers del nucli històric Llarg termini  
P.6 Instal·lació de topalls en la calçada i reajustament del disseny de les places d'aparcament, per tal de solucionar la problemàtica d'invasió de la vorera en l'N-332 Mitjà termini  
P.7 Connexió al carril bici Gandia-Oliva al seu pas pel terme municipal de Palmera a través dels camins rurals denominats Miramar i Llavador Mitjà termini  
P.8 Desenvolupament d'una xarxa ciclista que oferisca cobertura a través del TM de Palmera amb accessibilitat als principals punts d'activitat del municipi Llarg termini  
P.9 Accés mitjançant bicicleta al polígon industrial Llarg termini  
P.10 Carril bici en el polígon industrial Llarg termini  
P.11 Reimplantació d'un sistema de bicicletes públic potencialment compatible amb el dels municipis confrontants Mitjà termini  
P.12 Instal·lació d'aparcaments per a bicicletes particulars Mitjà termini  
P.13 Senyalització d'itineraris ciclistes Mitjà termini  
P.14 Implantació de zones 30 Curt termini  
P.15 Instal·lació d'una rotonda entre els PK-218 i PK-219 de l'N-332 Llarg termini  
P.16 Regulació amb semàfor de la connexió entre l'N-332 i el carrer Ausiàs March Curt termini  
P.17 Instal·lació de noves places d'aparcament en el polígon industrial Llarg termini  
P.18 Millora del transport públic Mitjà termini  
P.19 Instal·lació d'una xarxa de càrrega de vehicles elèctrics Mitjà termini  
  
  
C. Possibles efectes sobre el medi ambient  
Les actuacions que s'arrepleguen en el PMUS disminuiran els moviments interns dins del terme municipal, per la qual cosa, molt probablement, disminuirà el trànsit de vehicles particulars, encara que no es preveu que disminuïsquen els desplaçaments per qüestions de treball i a altres municipis.  
El document destaca que algunes de les rutes projectades transcorren entre camins rurals, com el camí de Miramar i el camí del Llavador, i té un efecte positiu perquè tracta de recuperar zones d'alt valor mediambiental sobre la base de la incentivació de mitjans de transport sostenible.  
El terme municipal de Palmera es troba afectat pels plans d'acció territorial següents:  
- Pla d'acció territorial sobre prevenció del risc d'inundació a la Comunitat Valenciana PATRICOVA, aprovat pel Decret 201/2015, de 29 d'octubre, del Consell.  
- Estratègia territorial de la Comunitat Valenciana, aprovada pel Decret 1/2011, de 13 de gener, del Consell, i pel Decret 166/2011, el qual modifica l'anterior.  
D. Consultes efectuades  
Per part de la direcció general amb competència en avaluació ambiental, d'acord amb l'article 53 del Decret legislatiu 1/2021, de 18 de juny, d'aprovació del text refós d'ordenació del territori, urbanisme i paisatge, de la Comunitat Valenciana (TRLOTUP), la documentació aportada s'ha sotmés a consulta, en la seua condició d'administracions públiques afectades, a:  
  
Administració pública consultada Consulta Informe  
DG Obres Públiques, Transport i Mobilitat  
Servei de Mobilitat 11.08.2021 13.01.2022  
DG Obres Públiques, Transport i Mobilitat  
Servei de Planificació 15.02.2022  
DG Política Territorial i Paisatge  
PATRICOVA 24.11.2021  
DG Qualitat i Educació Ambiental  
Atmosfera 13.09.2021  
DG Canvi Climàtic 23.09.2021  
DG Política Territorial i Paisatge  
Servei d'Infraestructura Verda  
 i Paisatge 29.09.2021  
DG Medi Natural  
Servei d'Ordenació i Gestió Forestal -  
Ministeri de Transports, Mobilitat i Agenda Urbana  
Demarcació de Carreteres en la Comunitat Valenciana 23.08.2021  
  
  
Nota: Els informes rebuts es publicaran, juntament amb l'informe ambiental i territorial estratègic, en la pàgina web http://www.agroambient.gva.es/va/web/evaluacion-ambiental/seguiment-d-expedients (apartat «Consulta de plans d'avaluació ambiental», seleccioneu provínciaValència, municipiPalmera i >026/2021/EAE-PMUS Palmera)  
  
E. Identificació dels possibles efectes sobre el medi ambient  
Segons el que estipula l'article 46.3 de la TRLOTUP, l'òrgan ambiental i territorial determinarà, d'acord amb els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació d'efectes significatius sobre el medi ambient i amb consulta prèvia a les administracions públiques afectades a què es referixen els articles 48.d i 53 de la TRLOTUP.  
Conceptualment, els plans de mobilitat urbana sostenible constituïxen l'instrument adequat per a aconseguir donar resposta a les necessitats de mobilitat de les persones i les mercaderies en l'àmbit urbà i reduir les repercussions negatives del sistema de transport sobre l'economia, la societat i el medi ambient. Aquesta mobilitat sostenible ha de perseguir, igualment, l'accessibilitat universal, és a dir, facilitar l'accés de la població als béns, als serveis i als llocs de treball.  
  
La consecució d'aquests objectius generals es du a terme quan s'actua, fonamentalment, sobre dos àmbits:  
• Un nou equilibri dels mitjans de transport que aposte, fonamentalment, pels que presenten més eficàcia ambiental i social: transport públic davant del privat i formes de transport no motoritzat. Assolir aquest objectiu requerix tant mesures d'estímul cap a les noves formes de transport com mesures dissuasives. Per a fer-ho, s'ha d'actuar sobre aspectes estructurals (infraestructures necessàries) i de regulació urbanística (tipologia edificatòria, relació espais públics/privats, estàndards dels aparcaments per als diferents mitjans de transport).  
  
• La planificació urbana i el model de ciutat, per a disminuir la necessitat de mobilitat urbana tant pel que fa a la necessitat com respecte a la longitud dels desplaçaments.  
Des del punt de vista ambiental, els PMUS han de contribuir a un ús racional del sòl per a atendre les demandes de mobilitat, el canvi modal que done prioritat als mitjans més sostenibles, la reducció de la necessitat de desplaçaments tant en nombre com en distància que propicie l'adquisició d'hàbits saludables (caminar i desplaçar-se amb bicicleta) i que contribuïsca, al seu torn, a la disminució de les emissions originades pel sector del transport, com ara les emissions de gasos d'efecte d'hivernacle (CO), les emissions de contaminants que perjudiquen la qualitat de vida dels ciutadans (entre altres el diòxid de nitrogen NO2, els compostos orgànics volàtils COV, el monòxid de carboni CO, el diòxid de sofre SO2 o el material particulat PM) i les emissions acústiques originades pel trànsit.  
En aquest sentit s'expressa l'article 10.2 de la Llei 6/2011, d'1 d'abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius assenyalats en el punt anterior s'ha d'acompanyar dels indicadors que es consideren pertinents en relació amb el volum total de desplaçaments i el repartiment modal que tenen, així com dels nivells associats de consums energètics, ocupació de l'espai públic, soroll i emissions atmosfèriques, amb la particularització de les d'efecte d'hivernacle. L'evolució d'aquests últims paràmetres tendirà a una reducció progressiva, d'acord amb els ritmes i els límits que reglamentàriament s'establisquen en relació amb el desenvolupament de les polítiques energètiques i ambientals».  
Tenint en compte els criteris anteriors, es fa l'avaluació ambiental estratègica del PMUS de Palmera en funció de les propostes realitzades partint de la consideració, tal com recull la documentació aportada, que les propostes es plantegen exclusivament en zones de sòl urbà, urbanitzable i no urbanitzable (que afecten camins ja existents) del municipi amb les excepcions de propostes d'execució d'una via per a bicicletes i vianants en sòl no urbanitzable de protecció agrícola o l'ampliació del carril bici en una calçada separada per a connectar-la amb el carril bici Gandia-Oliva, sobre una plataforma del ferrocarril Gandia-Dénia.  
  
El PMUS de Palmera atén el que, quant a competències administratives, establix l'article 3.2 de la Llei 6/2011, de mobilitat de la Comunitat Valenciana, per la qual cosa l'avaluació ambiental estratègica d'aquest es farà sobre les propostes que siguen de competència municipal.  
Dit això, en els informes rebuts s'observen les consideracions següents, tant de tipus legal com ambiental, que descrivim a continuació:  
Infraestructura verda i paisatge  
L'informe emés el 29 de setembre de 2021, pel Servei d'Infraestructura Verda i Paisatge, conclou que, segons s'observa, els objectius indicats en el document inicial estratègic i en l'esborrany del pla coincidixen plenament amb les funcions de la infraestructura verda. Les mesures que es pretén implementar han de ser compatibles amb la protecció del territori que, des de la infraestructura verda, es plantegen (article 4.5 del TRLOTUP).  
• Segons indica l'informe, és necessari incorporar al PMUS un capítol dedicat a la infraestructura verda a escala local que incloga:  
  
- Una anàlisi de la infraestructura verda que permeta analitzar i valorar els efectes de les propostes i que estudie les implicacions sobre aquesta.  
- Indicació explícita de quins espais i recorreguts d'actuació es consideren adequats, tant pel valor actual com pel valor potencial que tenen, per a incorporar-los a la infraestructura verda municipal, tant per ser necessaris per al manteniment de la seua estructura i funcionalitat com per les seues funcions de connexió i integració paisatgística dels espais urbans amb els elements de la infraestructura verda situats a l'exterior dels teixits urbans.  
- Establiment de mesures efectives per a corregir els possibles efectes negatius generats per les propostes plantejades. S'ha de garantir que les propostes i les alternatives de traçat i disseny de creació, ampliació o modificació d'infraestructures complisquen les determinacions establides en l'Estratègia territorial de la Comunitat Valenciana (ETCV), concretament la directriu 118 que establix els principis directors en matèria d'infraestructures de mobilitat.  
- Indicació de determinacions que cal adoptar per al control dels elements amb incidència en la qualitat del paisatge urbà, garantint amb el disseny dels espais públics i el viari la funcionalitat de la infraestructura verda i el manteniment de les principals vistes i perspectives que el caracteritzen.  
• Altres consideracions:  
- El municipi s'inclou en l'àmbit del Pla d'acció territorial de les comarques centrals, el qual està actualment en tramitació, i aquest PMUS es podrà veure afectat per les seues determinacions en el moment de l'aprovació.  
Mobilitat  
L'informe emés el 13 de gener de 2022 pel Servei de Mobilitat de la Direcció General d'Obres Públiques, Transport i Mobilitat Sostenible establix que l'àmbit i el contingut del PMUS s'estimen adequats en relació amb les determinacions de la Llei 6/2011, de mobilitat de la Comunitat Valenciana. No obstant això, es fan les observacions següents:  
  
- Dades de mobilitat. L'informe indica que el Pla de mobilitat té una gran manca de dades de partida. No s'ha efectuat cap enquesta o cap aforament en relació amb la mobilitat dels residents. L'informe afig una llista sobre les dades mínimes de mobilitat que cal referenciar en el PMUS.  
- Dades socioeconòmiques L'informe indica que no s'han determinat els centres d'atracció de la mobilitat obligada (laboral, escolar, mèdica i social) i opcional (compres, esport, oci) dels residents. El document presenta importants mancances en relació amb les dades socioeconòmiques amb importància en la mobilitat. L'informe adjunta una llista indicativa de dades mínimes sobre la mobilitat.  
- Dades d'aforaments de les carreteres. L'informe indica que les dades d'intensitats diàries són de 2016, tot i que el PMUS s'ha redactat en 2021. Indica també que no es presenten dades d'intensitats horàries per a determinar les hores punta ni la variació d'intensitats de dies laborals/festius o cap de setmana, dades que caracteritzen la mobilitat.  
- Pressupostos municipals. L'informe indica que cal recollir els pressupostos municipals destinats a inversions i a les inversions municipals en obres de mobilitat en cada un dels últims quatre anys.  
  
- Perspectiva de gènere. L'informe indica que el PMUS ha de contindre un capítol que analitze, des de la perspectiva de gènere, la mobilitat actual i els efectes de les actuacions que es proposen, en compliment del punt 9.2 de l'annex XII del TRLOTUP.  
- Indicadors de seguiment del Pla de mobilitat. S'indica també que el document ha de proposar únicament els indicadors dels quals el Pla de mobilitat n'establisca els valors inicials.  
Respecte a les propostes, l'informe considera que, en general, són adequades al Pla de mobilitat. No obstant això, indica que s'han d'introduir les modificacions següents:   
- Ha d'eliminar-se la proposta 18. Millorar el transport públic, ja que no es proposa cap actuació concreta i no s'hi aporta cap estudi.  
  
- Les propostes 15. Instal·lació d'una rotonda entre els PK-218 i PK-219 de l'N-332, i 16. Regulació amb semàfor de la connexió entre l'N-332 i el carrer Ausiàs March, s'han de condicionar als plans i programes d'actuació del Ministeri de Transports, Mobilitat i Agenda Urbana i de la Conselleria de Política Territorial, Obres Públiques i Mobilitat en la xarxa viària de la Safor.  
- En general, en totes les fitxes han d'aparéixer les administracions/agents privats implicats en el finançament de la proposta.  
Respecte a la programació del Pla de mobilitat, l'informe considera que el document conté una programació de les actuacions, però no es fa un càlcul dels pressupostos en cada fase. Per tant, ha d'incloure's en el pla d'actuacions una conclusió amb el total del pressupost d'inversió que suposa el pla i una assignació del total de la inversió per cada administració implicada, i les anualitats corresponents.  
  
L'informe conclou que el Pla de mobilitat urbana sostenible de Palmera 2021 remés no reunix la qualitat tècnica adequada perquè el Servei de Mobilitat Urbana Sostenible emeta un informe definitiu dins de la tramitació ambiental i territorial estratègica. Perquè s'aprove, d'acord amb la Llei de mobilitat, s'ha de corregir i d'ampliar, segons el que s'expressa en els apartats anteriors, i pot requerir treballs de camp complementaris.  
El Pla de mobilitat, una vegada s'haja completat amb el desenvolupament que s'indica més amunt, s'haurà de remetre al Servei de Mobilitat de la Conselleria de Política Territorial, Obres Públiques i Mobilitat, com a òrgan competent en matèria de mobilitat de la Generalitat, per a l'emissió de l'informe previ a l'aprovació del pla per l'Ajuntament de Palmera, segons el que preveu l'article 10 de la Llei 6/2011 de mobilitat.  
Planificació  
L'informe emés el 15 de febrer de 2022 pel Servei de Planificació de la Direcció General d'Obres Públiques, Transport i Mobilitat Sostenible establix que el PMUS és compatible amb la legislació sectorial de carreteres vigent, sempre que es facen els estudis i les modificacions que s'indiquen:  
• En relació amb les propostes 15. Instal·lació d'una rotonda entre els PK-218 i PK-219 de l'N-332, i 1. Millora de la comunicació per als vianants amb la parada d'autobusos, a l'altre costat de l'N-332, i amb el polígon industrial, l'informe indica que qualsevol actuació que supose una variació de les condicions de l'N-332 i dels accessos o passos per als vianants haurà de ser informada favorablement pel Ministeri de Transport, Mobilitat i Agenda Urbana, com a titular de la via.  
• Respecte a l'oferta de serveis d'autobús interurbà, l'informe indica que aquest servei s'ha implantat com a resultat del projecte de servei públic de transport de viatgers per carretera CV-114, la Safor sud. Aquest projecte establix les parades i la freqüència de pas en els diferents municipis. En cas que el canvi d'emplaçament de la parada de la proposta 1. Millora de la comunicació per als vianants amb la parada d'autobusos, a l'altre costat de l'N-332, i amb el polígon industrial, afectara el recorregut previst de l'autobús aprovat en el projecte públic, caldrà informar el Servei de Gestió del Transport de la Direcció General d'Obres Públiques, Transport i Mobilitat sostenible perquè reubique les parades o canvie els recorreguts, si fora necessari. Qualsevol proposta de canvi que afecte la freqüència de pas, aprovada en el projecte, ha de ser informada pel servei esmentat.  
  
• Les propostes 7, 8, 9 i 10 proposen la millora, l'ampliació de la xarxa ciclista i la connexió amb la xarxa interurbana de camins existents. L'informe indica que, per al cas de vies ciclistes interurbanes, s'hauran de considerar les recomanacions de la Conselleria de Política Territorial, Obres Públiques i Mobilitat.  
• L'informe indica, així mateix, que les actuacions de les propostes 7, 8, 9 i 10 no mostren la senyalització per als recorreguts ciclistes. Aquesta actuació haurà de ser coordinada, en l'àmbit de connexió, amb itineraris d'altres termes municipals confrontants, amb la finalitat de dotar la xarxa comarcal d'uniformitat en el disseny, segons les recomanacions de la Conselleria de Política Territorial, Obra Públiques i Mobilitat.  
Inundabilitat (PATRICOVA)  
L'informe emés el 24 de novembre de 2021 pel Servei de Gestió Territorial indica que el PMUS fa referència al Pla d'acció territorial sobre prevenció de risc d'inundació a la Comunitat Valenciana (PATRICOVA) i a l'afecció del Sistema Nacional de Cartografia de Zones Inundables (SNCZI). El PMUS no localitza les actuacions concretes i no és possible identificar les afeccions per inundabilitat.  
Vistos els nivells de perillositat d'inundació en gran part del terme municipal de Palmera, s'haurien de considerar les dos cartografies en les diferents actuacions que es pretenga dur a terme, en particular en aquelles que tinguen per objecte modificar la morfologia urbana.  
  
L'àmbit d'actuació del PMUS de Palmera es troba afectat per perillositat d'inundació i és compatible sempre que es complisquen les condicions exposades en l'informe, que es resumixen en:  
• El Pla de mobilitat urbana de Palmera està afectat per perillositat d'inundació, si bé les mesures hauran de ser concretades en els projectes que es desenvolupen des d'aquest, sobretot les actuacions que comporten alteració de rasants i les seues afeccions, així com les mesures previstes per a reduir els efectes de la inundabilitat. Es considera que el Pla de mobilitat serà compatible amb el PATRICOVA sempre que, en les actuacions que es projecten, s'incorporen les condicions d'adequació de les infraestructures previstes en l'article 21 d'aquesta normativa.  
  
• Les actuacions previstes en el PMUS, si s'executen de manera que siguen compatibles amb la infraestructura verda i de reduït impacte, no és previsible que generen un increment significatiu del risc d'inundació.  
  
• El criteri que, en matèria de risc d'inundació, ha de ser considerat en el PMUS és que els projectes d'execució derivats d'aquest hauran de complir les condicions establides en l'article 21 de la normativa del PATRICOVA i obtindre l'informe preceptiu del departament competent en matèria d'inundació.  
Qualitat de l'aire i contaminació acústica  
El Servei de Protecció de l'Atmosfera emet un informe, el 13 de setembre de 2021, en el qual detalla aspectes normatius que cal tindre en compte quant a:  
• Qualitat de l'aire  
- El municipi de Palmera s'inclou en la zona ES011: Bètica-Serpis (A. Costanera).  
- D'acord amb l'avaluació de la qualitat de l'aire feta per la Direcció General de Qualitat i Educació Ambiental, segons dades dels últims anys, es registren superacions dels valors normatius establits en el Reial decret 102/2001 del valor de l'ozó per al període 2016-2020.  
  
L'informe conclou que les propostes efectuades en el PMUS, orientades a la reducció del trànsit rodat motoritzat i a la millora en l'eficiència dels sistemes de transport, tindran un impacte positiu en la qualitat ambiental del municipi i, per tant, no se'n deriven efectes significatius sobre la qualitat de l'aire i la contaminació acústica.  
Canvi climàtic  
El Servei de Coordinació de Polítiques de Canvi Climàtic emet un informe el 23 de setembre de 2021 en el qual s'indica que el PMUS no té un impacte negatiu significatiu sobre el canvi climàtic i està en línia amb les diferents directrius i disposicions en l'àmbit de la Comunitat Valenciana. No obstant això, destaca els següents aspectes normatius que ha d'incorporar:  
- L'Avantprojecte de llei de canvi climàtic i transició ecològica de la Comunitat Valenciana conté alguns aspectes relacionats amb la mobilitat que cal tindre en compte. La mobilitat es considera com una àrea estratègica per a l'adaptació al canvi climàtic i la mitigació d'emissions de gasos d'efecte d'hivernacle. L'avantprojecte indica també que els PMUS hauran d'integrar-se en el corresponent Pla d'acció per al clima i l'energia sostenible (PACES).  
- Respecte als indicadors de seguiment, la documentació presentada únicament fa una exposició qualitativa d'aquests, sense una valoració quantitativa de l'estat actual i sense considerar l'evolució dels indicadors durant la vigència del pla, com indica l'article 10 de la Llei 6/2011 de mobilitat. Tampoc es fa referència als indicadors de caràcter ambiental, especialment a les emissions de contaminants atmosfèrics i als gasos d'efecte d'hivernacle, ni en la situació actual ni en la perspectiva de reducció amb l'aplicació del pla.  
  
L'informe indica que el PMUS ha d'incloure una valoració quantitativa actual dels indicadors, en la qual consideren les emissions de contaminants atmosfèrics (NO2, CO2, COV, CO, SO2, material particulat, gasto energètic municipal, etc.), així com els resultats que s'esperen una vegada s'apliquen les propostes del pla.  
Ministeri de Transports i Mobilitat Urbana  
L'informe de 23 d'agost de 2021, de la Demarcació de Carreteres del Ministeri de Transports, Mobilitat i Agenda Urbana, indica el següent:  
 Proposa l'execució de topalls al costat de les voreres per a evitar la invasió en la travessia.  
 Pel que fa a la regulació amb semàfor de la intersecció amb el carrer Ausiàs March, indica que, si s'autoritza la col·locació, els semàfors hauran d'estar coordinats amb la resta dels semàfors existents.  
 En l'esborrany del PMUS està previst executar una rotonda en l'N-332 quan la travessia se cedisca a l'Ajuntament; es reitera que l'informe del Ministeri no autoritza aquesta execució ni existixen plans d'aquest Ministeri per a l'execució de la rotonda. S'indica que s'hauria d'estudiar la idoneïtat tècnica d'aquesta a causa del reduït espai que hi ha.  
L'informe assenyala que totes les actuacions esmentades hauran de ser expressament autoritzades per la Demarcació de Carreteres de l'Estat en la Comunitat Valenciana.  
Així mateix, assenyala també que el Ministeri de Transports, Mobilitat i Agenda Urbana està executant l'accés sud d'Oliva a l'AP-7, la posada en servei del qual disminuirà el trànsit de l'N-332 i millorarà la mobilitat de la travessia de Palmera  
F. Valoració ambiental d'acord amb els criteris de l'annex VIII del TRLOTUP.  
Segons establix l'article 46 del TRLOTUP, l'òrgan ambiental ha de determinar si un pla o la modificació d'aquest ha de ser objecte d'avaluació ambiental i territorial si es determina l'existència d'efectes significatius en el medi ambient, tenint en compte els criteris establits en l'annex VIII, si és el cas, amb la consulta prèvia a les administracions públiques afectades, i amb les consideracions a les quals es referix l'article 53 del TRLOTUP.  
1. Per les característiques de plans i programes:  
El Pla de mobilitat urbana i sostenible, segons la definició establida en els articles 9 i 10 de la Llei 6/2011, d'1 d'abril, de mobilitat de la Comunitat Valenciana, així com en els articles 14 i següents del Decret legislatiu 1/2021, de 18 de juny, del Consell, d'aprovació del TRLOTUP, no es pot conceptuar com un instrument urbanístic propi de la planificació territorial o urbanística, i, per tant, no presenta cap incidència en el model territorial ja aprovat. El Pla de mobilitat urbana sostenible de Palmera no afecta espais protegits ni forestals, les seues propostes se circumscriuen al sòl urbà urbanitzable i, en les actuacions proposades que afecten el sòl no urbanitzable, no suposen actuacions que determinen modificacions del planejament que necessiten una avaluació ambiental dins de l'abast d'aquest PMUS.  
  
El terme municipal de Palmera es troba afectat pels plans d'acció territorial següents:  
- Pla d'acció territorial sobre prevenció del risc d'inundació a la Comunitat Valenciana, aprovat pel Decret 201/2015, de 29 d'octubre, del Consell.  
- Estratègia territorial de la Comunitat Valenciana, aprovada pel Decret 1/2011, de 13 de gener, del Consell, i pel Decret 166/2011, el qual modifica l'anterior.  
2. Per les característiques dels efectes i de l'àrea probablement afectada:  
El Pla de mobilitat urbana sostenible de Palmera no afecta els espais naturals protegits o els espais de la Xarxa Natura 2000, ni s'esperen efectes sobre la coberta forestal.  
Després d'analitzar les propostes del PMUS de Palmera, s'entén que en conjunt aquests propostes:  
1. Col·laboren per a desenvolupar un ús més racional de l'espai públic i de les necessitats socials i econòmiques del municipi.  
2. Propicien el canvi modal cap a formes de transport més sostenible: el desplaçament a peu i amb bicicleta, amb la reducció consegüent del consum energètic.  
3. Desincentiven l'ús del vehicle privat en favor del públic i/o col·lectiu.  
4. Afavorixen, a llarg termini, la reducció dels impactes associats a les formes motoritzades: emissions contaminants, gasos d'efecte d'hivernacle i emissions acústiques.  
5. Promouen la descarbonització del sistema de transport del municipi.  
L'esborrany del PMUS proposa, en el punt 8. Indicadors de seguiment, un sistema d'indicadors, denominats KPI (Key Performance Indicators), per a avaluar el compliment dels objectius plantejats classificats en funció de la categoria de les propostes efectuades.  
Associada a aquesta categorització, no es reflectix entre els indicadors cap de tipus mediambiental, tal com expressa l'article 10.2 de la Llei de mobilitat, que indica que als plans s'incorporaran no sols els indicadors en relació amb el volum total de desplaçaments, el seu repartiment modal o l'ocupació de l'espai públic, sinó també els nivells associats a consum energètic, soroll i emissions atmosfèriques (en particular les d'efecte d'hivernacle) amb els ritmes i límits que s'establisquen reglamentàriament en el desenvolupament de polítiques energètiques i ambientals.  
Per tant, atés que l'estudi d'alguns d'aquests consta en el DIE, es concretaran com a indicadors per al seguiment amb el seu valor inicial, el valor objectiu que es vol assolir i també la metodologia de càlcul proposada, com a mínim per als indicadors mediambientals següents:  
 Ús de vehicles menys contaminants (s'avaluen les tm de GEH CO2/any).  
 Emissions de GEH del sector dels transports (vinculat a l'anterior).  
 Consum total d'energia per part del sector dels transports (avalua les tones equivalents de petroli).  
 Estacionament de vehicles pesants als afores (s'avalua el nombre de vehicles pesants/any).  
 Disminució del nivell acústic assolit en dB (que avalue el nivell sonor de recepció extern (dB) produït pel trànsit en localitzacions municipals diferents que siguen representatives del model de mobilitat proposat).  
 Qualsevol altre indicador que, per a cada proposta, avalue un valor adequat per al compliment efectiu del fet que no se supera el llindar sobre la base de l'estalvi energètic, la disminució d'emissions de GEH, la disminució de contaminants o la disminució del soroll.  
En general, per a tots els indicadors, tant els ja definits com els de caràcter mediambiental, s'haurà de concretar (de manera quantitativa, no merament qualitativa) el valor inicial i quantificar l'objectiu que es vol aconseguir.  
Les propostes del Pla de mobilitat urbana sostenible de Palmera se circumscriuen al sòl urbà o urbanitzable amb les excepcions de les propostes d'execució d'una via per a bicicletes i vianants en sòl no urbanitzable de protecció agrícola o l'ampliació del carril bici en una calçada separada per a connectar-la amb el carril bici Gandia-Oliva, sobre l'antiga plataforma del ferrocarril Gandia-Dénia.  
Les actuacions en sòl no urbanitzable no suposen una reclassificació del sòl, però el projecte d'execució sí que haurà de complir la normativa sectorial que corresponga per a aprovar-lo.  
Així doncs, una vegada analitzada la documentació presentada i el seu objecte, els informes sectorials emesos, revisada la cartografia existent en el Sistema d'Informació Territorial d'aquesta conselleria, es pot determinar, respecte del Pla de mobilitat urbana sostenible de Palmera, que el procediment d'avaluació simplificada és suficient per a determinar que la modificació no presenta efectes significatius sobre el medi ambient.  
G. Proposta d'acord  
Atenent el que s'establix en l'article 53.b del TRLOTUP, d'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Palmera, d'acord amb els criteris de l'annex VIII de la TRLOTUP, per no tindre efectes significatius sobre el medi ambient, i correspondrà continuar la tramitació d'aquesta modificació seguint la seua normativa sectorial, sempre que s'ajuste al que es descriu en la documentació presentada, així com al que s'establix en la legislació vigent i els informes emesos respecte als quals caldrà tindre en compte les consideracions següents:  
  
1. El PMUS s'haurà de completar amb les determinacions que indica l'Informe del Servei de Mobilitat, de 13 de gener de 2021, i se sol·licitarà a aquest servei un informe abans de l'aprovació definitiva municipal, i s'hi hauran d'incorporar, si és el cas, les determinacions que s'hi indiquen.  
2. Tal com s'indica en l'Informe del Servei de Planificació, de 15 de febrer de 2022, el PMUS s'ha de completar amb els estudis i les modificacions que s'hi indiquen.  
3. Tal com indica l'Informe del Servei d'Infraestructura Verda i Paisatge, de 29 de setembre de 2021, el PMUS haurà de contindre les consideracions que s'hi indiquen.  
4. El PMUS incorporarà les qüestions relatives al fet que els projectes d'execució derivats d'aquest hauran de complir les condicions que establix l'article 21 del PATRICOVA, tal com indica l'informe de 24 de novembre de 2021, del Servei de Gestió Territorial.  
5. El PMUS haurà de tindre en compte les indicacions assenyalades en l'informe de la Demarcació Estatal de Carreteres, de 23 d'agost de 2021.  
6. La redacció definitiva del PMUS de Palmera haurà de concretar els aspectes següents:  
1. Incorporar indicadors per al seguiment mediambiental del PMUS. En particular, incorporar metodologia i càlcul de la petjada de carboni derivada del model de mobilitat proposat i els indicadors de seguiment de caràcter mediambiental que s'estimen adequats, en concret, emissions de CO2 equivalent, NO2, COV, CO, SO2, material particulat, gasto energètic municipal, emissions contaminants i consum d'energia (Tep).  
  
2. Incorporar el procediment per al seguiment de la contaminació acústica derivada del model de mobilitat proposat i l'indicador corresponent del nivell sonor extern.  
3. Completar la proposta d'indicadors de seguiment amb els valors inicials i els valors objectius que cal assolir.  
Segons establix l'article 53.7 del TRLOTUP, l'informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha aprovat el corresponent instrument de planejament en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada del pla.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 53.2.b del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, d'acord amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista del que s'ha exposat anteriorment, la Comissió d'Avaluació Ambiental acorda: emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Palmera, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que, contra aquesta resolució, per no ser un acte definitiu en via administrativa, no s'hi pot interposar cap recurs, cosa que no és inconvenient perquè es puguen utilitzar els mitjans de defensa que es consideren pertinents en el seu dret.  
Tot açò es notifica perquè en prengueu coneixement i als efectes oportuns.  
Tot açò se certifica amb anterioritat a l'aprovació de l'acta corresponent i a reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 24 de febrer de 2022.- El secretari de la Comissió d'Avaluació Ambiental: José del Valle Arocas.»  
  
València, 26 d'abril de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.